Source: https://arges-sport.ro/csu-pitesti-a-invins-cu-30-25-pe-csm-2-bucuresti-in-divizia-a-la-handbal-masculin/
Timestamp: 2020-05-31 22:04:42+00:00

Document:
CSU Pitești a învins cu 30-25 pe CSM 2 București, în Divizia A la handbal masculin : Argeş Sport
CSU Pitești a învins cu 30-25 pe CSM 2 București, în Divizia A la handbal masculin
Postat de Adrian Preda | 7 nov. 2019 | Handbal | 0
În cadrul etapei a 8-a, prima a returului Diviziei A, Seria B, la handbal masculin, CSU Pitești a trecut în această seară de CSM 2 București cu scorul de 30-25 (14-10). Meciul a fost la discreția formației pregătite de Alin Oprescu, care a condus cu o diferență maximă de 6 goluri în prima repriză (14-8) și chiar de 9 goluri în partea a doua (25-16).
Dacă CSU Pitești a aliniat la start o echipă experimentată, în schimb oaspeții au avut în teren numai tineri de perspectivă. Conduși de pe margine de dublul câștigător al Challenge Cup (cu Steaua și Turda), Iulian Stamate, juniorii bucureșteni au avut puține momente când s-au apropiat pe tabela de marcaj de echipa gazdă, dar au reușit să impresioneze asistența din Sala Trivale cu câteva faze spectaculoase. Din păcate pentru ei, au avut în față pe un Florin Dragomir în zi de grație, ca în vremurile sale bune, portarul Piteștiului scoțând multe mingi imposibile.
Marcatori pentru CSU Pitești au fost Gabriel Mărgărit și Leonard Mihalache (cu câte 8 goluri), Marian Clipea (4), Ștefan Ene și Marius Hodorog (câte 3), Cătălin Onicescu (2), Nicolae Zegheru și Florin Dragomir (câte 1 gol). De la CSM 2 București s-a remarcat Claudiu Mazilescu, autor a 7 goluri.
Etapa viitoare, CSU Pitești va juca în deplasare, pe terenul celor de la AHC Dobrogea Sud Constanța, duminică, 10 noiembrie, de la ora 13:00. În clasamentul Seriei B, CS Medgidia se află pe primul loc, cu maxim de puncte, pe locul secund este CSM Alexandria, iar pe poziția a treia este CSU Pitești.
AnteriorLiga 2 |FC Argeş – CSM Reşiţa, scor 3-2, într-o restanţă din etapa a-11-a
Următorul Cosmin Contra a definitivat lotul pentru confruntările cu Suedia și Spania

References: CSM 
 CSM 
 CSM 
 CSM 
 CSM 
 CSM